Kanker eis bekende 'baasbyter' speurhond | News24
Kanker eis bekende 'baasbyter' speurhond
=Lenox en sy hanteerder, sersant Melissa Potgieter. FOTO: VERSKAF
LENOX, die Duitse herdershond wat vyf jaar deel was van die polisie in Uitenhage se K9-eenheid en 'n bekende by plaaslike skole was waar hy kinders waardevolle lewenslesse geleer het, is verlede Donderdag dood.
Sers. Melissa Potgieter, sy hanteerder, beskryf die 10-jarige Lenox as 'n dier met 'n "groot houding". Sy sê Lenox was verantwoordelik vir die aankeer van een van die drie verdagtes wat in September 2017 'n weduwee van Kirkwood ontvoer, aangerand en beroof het.
Kapt. Gerda Swart, 'n polisiewoordvoerder, sê Lenox was sedert Maart siek en is Donderdag in die dierehospitaal opgeneem nadat sy toestand versleg het. Hy is met kanker gediagnoseer en moes uitgesit word.
"Lenox was baie kwaai, maar lief vir sy werk. Terwyl ons na verdagtes gesoek het, sou hy begin tjank en neul tot ons hulle kry," sê Potgieter.
"Hy het min tekens van sy kanker gewys. Ek het gedink hy word maar net 'n bietjie oud en dat dit die rede is waarom hy teen die einde so uitasem was."
Lenox het twee van sy vorige hanteerders gebyt en daarom die bynaam "Baasbyter" gekry, sê sy.
"Hulle wou hom laat uitsit omdat hy so aggressief was, maar ek het hom in Welkom by hul K9-eenheid gaan haal."
Drie weke later het Lenox en Potgieter saam in die veld begin werk.
"Niks het hom soveel plesier gegee as om mense te byt nie. Ons het daagliks koppe gestamp en ja, hy het my ook lelik getand! Maar ná 'n jaar het ek sy vertroue gewen en het hy my aanvaar."
Donderdag was vir Potgieter 'n baie hartseer dag toe sy van haar getroue kollega moes afskeid neem.
"In ons vyf jaar saam het ons baie sake saam opgelos. My hart is gebreek dat hy letterlik oornag van my weggeneem is, maar ek vind troos dat ek hom 'n goeie lewe gegee het by die werk en by die huis.
"Ek kan met 'n geruste hart sê dat hy op sy oudag 'n gelukkige hond was. Rus in vrede, Lenox." Potgieter wil graag 'n gedenksteen by die werk vir Lenox opsit.